Sakbay a naparswaw lōbong kan hanyit,
myan danaw Chirin no Dyos a si Jeso-Kristo.
Iyaw nya a Chirin,
ki machasa do Dyos,
kan iyaw Dyos a mismo.
Do kabo pan lōbong kan hanyit,
ki myan danaw Chirinaya a nachasa do Dyos.
Maynamot do Chirinaya no Dyos,
naparswa sa no Dyos tabo a myan sichangori,
as abaw naparswa a aran āngo,
an dya maynamot dya.
Iyaw Chirinayaw pakayapwan byay,
kan iya paw manoroh so sēdang no pinangtoktwan tawotawo.
As iyaw nyaya soho,
ki nāw na mangsēdang do kasarisaryan,
kan marawaban sari a abāken sēdangaw.
Myan asa tawo a mayngaran so Juan a tinoboy ni Āpo Dyos.
Iyaw nyaya a Juan,
ki tinoboy ni Āpo Dyos a nangay a mangpaneknek dyirad tawotawo so maynamot do sohwaya tan tabo tawotawo a nangadngey so inpaneknek naw,
ki manganohed sa.
Ki si Juan abaw soho,
ta nawriw yangay na inpaneknek maynamot do sohwaya.
Iyaw oyod a soho a mawara do lōbongaya,
ki mangay a mangsēdang so pinangtoktwan dan tabo tawotawo.
Iyaw Chirinaya,
ki oyod a minyan do lōbongaya,
as kan aran iya paw nangparswa so lōbongaya,
ki alit na nalasin daban tawotawo.
Nangay do mismo na nasyon,
ki chinakey daba rinawat no mismo na a tawotawo.
Ki siraw nangrawataw dya a nanganohed dya,
ki tinorohan na sa so kalintegan da a mayparin a anak no Dyos.
Nayparin saba anak no Dyos a akmas kaiyanakaw no tawotawo do inyapwan na mana gagāngayaw a anak no maychachabahay saw.
Engga,
ta pinayparin no Dyos a anak na a maynamot do mismo na keddeng.
No Chirinaya,
ki nayparin a tawo,
as nachirayarayay dyaten.
Naboya namen makaskasdāaw a kadyos na a iyaw kadyosaw no moyboh a Anak no Dyos a yapo do Āmang na.
Iya,
ki oltimo a māsisyen,
as kan tabo a ibahey na,
ki oyod.
Nyaw pinaneknekan ni Juan a Bawtista a maynamot dya.
Inngengengey ni Juan a kāna,
“Iyaw nyayaw binata ko dyinyo a iyaw nanawnawdyi kan yaken,
ki matortoray adayo kan yaken,
ta myan dana sīgod sakbay no kaiyanak ko.”
Makaynamot do kasawasaway no kāsi kan parābor na dyaten,
machipanda abaw bindisyon na dyaten a tabo a nanganohed.
Ta inpaipakatoneng no Dyos linteg na di Moyses,
ki no parābor na kan iyaw kaoyodan na a maynamot do kadyos na,
ki inpaipakatoneng na dyaten a maynamot di Jeso-Kristo.
Aba polos nakaboya so Dyos,
malaksid do moybohaya a masinged a Anak na a oyod nas chadaw.
Iya,
ki mangipakatoneng dyaten so maynamot di Āpo Dyos,
ta iya,
ki Dyos a mismo a kapayngay ni Āmang na.